Pellegrini, Peter, predseda NR SR (2023-10-25):
Ďakujem vám veľmi pekne. (Potlesk.) A naozaj ďakujem aj všetkým kolegom z volebnej komisie alebo skrutátorom, overovateľom, že dnes odviedli naozaj náročnú, náročnú prácu a zvládli to bravúrne aj napriek tomu, že mnohí z nich sú úplne noví. Patrí im za to vďaka. A, samozrejme, konštatujem a vyhlasujem, že Národná rada Slovenskej republiky zvolila predsedov osobitných kontrolných výborov a predsedu výboru na preskúmavanie rozhodnutí Národného bezpečnostného úradu, ako ich uviedol poverený overovateľ. A prosím zvolených predsedov výborov, aby zaujali miesta určené pre predsedov výborov. Dámy a páni, nasleduje 17. bod programu, ktorým je voľba ďalších členov Výboru Národnej rady Slovenskej republiky pre európske záležitosti a voľba náhradných členov tohto výboru (tlač 12). Ako už bolo povedané, podľa príslušných ustanovení zákona o rokovacom poriadku sa členovia výboru pre európske záležitosti volia na základe princípu pomerného zastúpenia politických strán a politických hnutí, za ktoré boli poslanci zvolení. Ďalej zákon ustanovuje, že za každého člena tohto výboru Národná rada volí aj náhradného člena výboru. Návrh je uverejnený ako tlač 12 – nové znenie a bol vypracovaný na základe návrhov jednotlivých poslaneckých klubov. Otváram rozpravu o tomto bode programu. Do rozpravy som nedostal žiadnu písomnú prihlášku, preto sa pýtam, či sa niekto prihlási ústne. Nie je tomu tak. Vyhlasujem rozpravu o tomto bode programu za ukončenú. A pristúpime k hlasovaniu o návrhu na voľbu ďalších členov výboru pre európske záležitosti a náhradných členov tohto výboru, ako je uvedené v tlači 12. Prosím, prezentujte sa a hlasujte. (Hlasovanie.) Prítomných 137, za 137. Konštatujem, že Národná rada Slovenskej republiky jednohlasne zvolila ďalších členov Výboru Národnej rady Slovenskej republiky pre európske záležitosti a zvolila tiež náhradných členov tohto výboru. Nasleduje 18. bod programu, ktorým je voľba ďalších členov výborov Národnej rady Slovenskej republiky . Návrh je uverejnený pod tlačou 13 – nové znenie. Otváram rozpravu o tomto bode programu. To sú všetko tie pracovné výbory, ktoré sme vytvorili. Konštatujem, že nemám žiadnu písomnú prihlášku. Chce sa niekto prihlásiť ústne? Nie je tomu tak. Vyhlasujem rozpravu o tomto bode programu za skončenú. Pristúpime teraz k hlasovaniu o voľbe ďalších členov výborov Národnej rady Slovenskej republiky, tak ako je uvedené v tlači 13. Prosím, prezentujte sa a hlasujme. (Hlasovanie.) Prítomných 142 poslancov, za 142 poslancov. Konštatujem, že Národná rada jednomyseľne zvolila ďalších členov výborov Národnej rady. Pristúpime teraz k 22. bodu, ktorým je voľba ďalších členov osobitných kontrolných výborov Národnej rady Slovenskej republiky a ďalších členov Výboru Národnej rady Slovenskej republiky na preskúmavanie rozhodnutí Národného bezpečnostného úradu (tlač 17). V predchádzajúcich bodoch programu sme si určili počet členov osobitných kontrolných výborov vrátane ich predsedov, ktorých sme už zvolili. Tiež sme zvolili predsedu výboru na preskúmavanie rozhodnutí Národného bezpečnostného úradu. Ako už bolo povedané, počet členov tohto výboru má 11 a určuje to príslušné ustanovenie ústavného zákona č. 245/2006 Z. z. Návrh na voľbu ďalších členov uvedených výborov má tlač 17. Otváram rozpravu o tomto bode programu. Konštatujem, že nemám žiadnu písomnú prihlášku, preto sa pýtam, či sa niekto prihlási ústne. Nie je tomu tak. Vyhlasujem rozpravu o tomto bode programu za skončenú. Pristúpime k hlasovaniu. Prosím, prezentujte sa a hlasujme. (Hlasovanie.) Ak prepáčite, nachvíľu preruším, ale vaše voľby sú platné. Len chcem povedať, že najprv dávam hlasovať o návrhu na voľbu ďalších členov osobitného kontrolného výboru na kontrolu činnosti Národného bezpečnostného úradu. Tieto budeme hlasovať osobitne, čiže ja to len teraz spustím a ide to ďalej. Takže ak ste hlasovali, nič sa na tom nemení. Len aby ste vedeli, že hlasujeme o výbore na kontrolu činnosti Národného bezpečnostného úradu. (Pokračovanie hlasovania.) 144 prítomných, 144 za. Jednomyseľne Národná rada zvolila ďalších členov osobitného kontrolného výboru na kontrolu činnosti Národného bezpečnostného úradu. Teraz budeme hlasovať o návrhu na voľbu ďalších členov osobitného kontrolného výboru na kontrolu činnosti Slovenskej informačnej služby. Prosím, prezentujme sa a hlasujme. (Hlasovanie.) Prítomných 143 poslancov, za 142, nehlasoval 1 poslanec. Konštatujem, že Národná rada zvolila ďalších členov osobitného kontrolného výboru na kontrolu činnosti Slovenskej informačnej služby. Ďalej budeme hlasovať o návrhu na voľbu ďalších členov osobitného kontrolného výboru na kontrolu činnosti Vojenského spravodajstva. Prosím, prezentujme sa a hlasujme. (Hlasovanie.) 142 prítomných, za 142. Konštatujem, že Národná rada jednomyseľne zvolila ďalších členov osobitného kontrolného výboru na kontrolu činnosti Vojenského spravodajstva. A nakoniec dávam hlasovať o návrhu na voľbu ďalších členov výboru na preskúmavanie rozhodnutí Národného bezpečnostného úradu. Prosím, prezentujme sa a hlasujme. (Hlasovanie.) Za... prítomných 141 poslancov, za hlasovalo 141. Konštatujem, že aj v tomto prípade Národná rada jednomyseľne zvolila ďalších členov výboru na preskúmavanie rozhodnutí Národného bezpečnostného úradu. Dámy a páni, predtým ako ukončíme dnešné rokovanie, chcem požiadať predsedov výborov, aby oznámili členom výborov, kedy zasadnú výbory, tak aby bolo možné ešte počas dnešného večera, aj je to možné, alebo tak ako ste sa dohodli, zvolať výbory a veľmi krátko. To možno je päť-, šesťminútové zasadnutie výboru, na ktorom máte zvoliť v zmysle dohôd podpredsedov výborov. Záleží len na vás, ako tie výbory dlho budú trvať. Takže ako prvý, prosím, s procedurálnym, pán predseda výboru Puci.